DA Den Europæiske Unions Tidende C 111/13

Høringskonsulentens endelige rapport (1)

Sag COMP/38.866 — Fosfater til dyrefoder

2011/C 111/08

Denne sag vedrører et kartel mellem seks virksomhedskoncerner, der er aktive inden for produktion af fosfater til dyrefoder (2). Virksomhederne deltog i et kartel, som varede i alt ca. 35 år (1969-2004) og omfattede en række medlemsstater.

For fem virksomhedskoncerners vedkommende er udkastet til afgørelse resultatet af en forligsprocedure (3), medens en koncern ikke ønskede at indgå forlig og dermed valgte den almindelige procedure (en såkaldt hybridsag). Der træffes derfor to særskilte afgørelser i denne sag, en fælles afgørelse for de virksomheder, der indgår forlig, og en afgørelse for den anden virksomhed.

Baggrund

På baggrund af en anmodning om bødefritagelse fra Kemira i november 2003 blev der gennemført uanmeldte kontrolbesøg i februar 2004. Fem år senere, den 19. februar 2009, indledte Kommissionen formelt procedure og opfordrede de berørte parter til skriftligt at tilkendegive, om de var rede til at deltage i forligsforhandlinger med henblik på indgivelse af forligsindlæg (4). Alle virksomheder efterkom opfordringen, og der blev derefter afholdt bilaterale forligsdrøftelser mellem GD for Konkurrencen og hver enkelt af adressaterne.

Efter disse drøftelser indgav alle virksomhederne, bortset fra Timab Industries S.A. og dets moderselskab Compagnie Financière et de Participation Roullier (i det følgende Timab/CFPR), forligsindlæg. Med hensyn til Timab/CFPR blev den almindelige procedure derfor videreført.

Skriftlig procedure

Klagepunktsmeddelelse

Kommissionen godkendte den 23. november 2009 en pakke på seks klagepunktsmeddelelser, som blev fremsendt til hver enkelt af sagens parter. Ifølge klagepunktsmeddelelsen havde virksomhederne Ercros, FMC Foret, Kemira, Tessenderlo, Quimitecnica og Timab/CFPR fra mindst 19. marts 1969 indtil mindst 10. februar 2004 i forskellige perioder deltaget i én vedvarende overtrædelse af artikel 101 i EUF traktaten og artikel 53 i EØS aftalen. I hele perioden omfattede kartellet Østrig, Belgien, Danmark, Finland, Frankrig, Tyskland, Ungarn, Irland, Nederlandene, Norge, Sverige og Det Forenede Kongerige, medens Spanien og Portugal var omfattet fra henholdsvis 1992 og 1993 (5). Hvad angår Timab/CFPR varede den påståede overtrædelse fra 16. september 1993 indtil 10. februar 2004. Overtrædelsen bestod i opdeling af en stor del af EU-markedet ved at fordele salgskvoter og kunder, samordning af priser og salgsbetingelser. I klagepunktsmeddelelsen tilkendegav Kommissionen, at den havde til hensigt at vedtage en overtrædelsesafgørelse og pålægge bøder (6).

Aktindsigt

Inden fremsendelsen af klagepunktsmeddelelsen var de berørte parter allerede under forligsdrøftelserne blevet mundtligt orienteret om de påtænkte klagepunkter og havde fået aktindsigt i Kommissionens sagsmateriale. I deres forligsindlæg bekræftede disse virksomheder, at de havde haft tilstrækkelig mulighed for at fremsætte deres bemærkninger, og at der ikke var behov for yderligere aktindsigt, under forudsætning af, at klagepunktsmeddelelsen afspejlede deres forligsindlæg.

Efter modtagelse af klagepunktsmeddelelsen bekræftede forligsparterne utvetydigt, at klagepunktsmeddelelsen stemmer overens med indholdet af deres forligsindlæg, og at de derfor vil videreføre forligsproceduren.

Efter modtagelse af klagepunktsmeddelelsen fik Timab/CFPR fuld aktindsigt i Kommissionens sagsakter i form af en DVD og adgang i Kommissionen til virksomhedserklæringer samt ikke-fortrolige versioner af de øvrige parters forligsindlæg. Efterfølgende fik Timab/CFPR desuden efter anmodning adgang i Kommissionen til forligsparternes anerkendelser af klagepunktsmeddelse.

Svarfrister

Efter modtagelsen af klagepunktsmeddelelsen fik forligsparterne en frist på to uger til at svare i overensstemmelse med punkt 26 i meddelelsen om forpligsprocedurer. Efter anmodning herom fik en af forligsparterne, Ercros, forlænget denne frist med to dage.

Timab/CFPR fik oprindeligt indrømmet en frist på fire uger til at besvare klagepunktsmeddelelsen. Efter anmodning herom blev denne frist forlænget med yderligere fem uger.

Mundtlig procedure

Mundtlig høring

Der blev afholdt en mundtlig høring den 24. februar 2010 på foranledning af Timab/CFPR.

Til trods for, at forligsparterne havde givet afkald på deres ret til en mundtlig høring, besluttede den ansvarlige høringskonsulent på det pågældende tidspunkt af hensyn til ligebehandling og gennemsigtighed at invitere dem til høringen i deres egenskab af virksomheder, der er berørt af sagen. Alle virksomhedskoncerner, bortset fra Tessenderlo, accepterede invitationen og deltog i høringen.

Udkast til afgørelse

Med hensyn til de parter, der deltager i forliget, indeholder udkastet til afgørelse de punkter, der rejses i klagepunktsmeddelelsen og afspejler også parternes respektive forligsindlæg. Udkastet til afgørelse omhandler derfor kun de klagepunkter, over for hvilke parterne har haft lejlighed til at fremsætte bemærkninger. Jeg har i denne forbindelse også taget hensyn til, at forligsparterne i deres forligsindlæg utvetydigt har bekræftet, at de har haft tilstrækkelig mulighed for at fremsætte deres bemærkninger og at de ikke har rejst procedurespørgsmål over for høringskonsulenten.

Med hensyn til Timab/CFPR indeholder udkastet til afgørelse de punkter, der blev fremsat i klagepunktsmeddelelsen. På baggrund af Timab/CFPR's skriftlige og mundtlige indlæg er overtrædelsens varighed blevet væsentligt reduceret, fra ca. 25 år til under 11 år.

Jeg mener, at alle deltageres ret til at blive hørt er tilgodeset i denne sag.

Bruxelles, den 14. juli 2010. Michael ALBERS

(1) I henhold til artikel 15 og 16 i Kommissionens afgørelse (2001/462/EF, EKSF) af 23. maj 2001 om høringskonsulentens kompetenceområde under behandlingen af visse konkurrencesager, EFT L 162 af 19.6.2001, s. 21.

(2) Ercros (Ercros S.A., Ercros Industrial S.A.), FMC Foret (FMC Foret S.A., FMC Chemicals Netherlands B.V., FMC Corporation), Kemira, (Kemira Oyj, Yara Phosphates Oy, Yara Soumi Oy), Tessenderlo Chemie N.V., Quimitécnica (Quimitécnica.com — Cemércio e Industria Quimica S.A., José de Mello SGPS S.A.) and Timab (Timab Industries S.A., Compagnie Financière et de Participation Roullier).

(3) Kommissionens forordning (EF) nr. 622/2008 om ændring af forordning (EF) nr. 773/2004 vedrørende forligsprocedurer i kartelsager, EUT L 171 af 1.7.2008, s. 3, og Kommissionens meddelelse om forligsprocedurer med henblik på vedtagelse af beslutninger i henhold til artikel 7 og artikel 23 i Rådets forordning (EF) nr. 1/2003 i kartelsager, EUT C 167 af 2.7.2008, s. 1.

(4) Artikel 10a, stk. 1, i forordning (EF) nr. 773/2004 (EUT L 123 af 27.4.2004, s. 18).

(5) Med hensyn til anvendelse af artikel 101 i EUF-traktaten og artikel 53 i EØS-traktaten dækker Europa-Kommissionens kompetenceområde fra 1. januar 1994 Østrig, Finland, Norge og Sverige.

(6) Artikel 7 og 23 i Rådets forordning (EF) nr. 1/2003 om gennemførelse af konkurrencereglerne i traktatens artikel 81 og 82, EFT L 1 af 4.1.2003, s. 1.